יעל בר זוהר

ביוגרפיה

בר זוהר נולדה בתל אביב וגדלה בשכונתה רמת אביב. אביה, מנחם הוא מורה לחינוך גופני. אמה, אלה, אחות אחראית בבית חולים דנה-דואק לילדים. הייתה חברה בלהקת השכנים של צ'יץ' בין השנים 1991-1996 במסגרתה שיחקה בין היתר במחזמר "דוד" בתפקיד בת שבע.
את לימודי התיכון עשתה בר זוהר בתיכון אליאנס בעירה.
במאי 1999 התגייסה לצה"ל, על תקן אמנית מצטיינת, והיא שירתה כמפיקת סרטי הדרכה ביחידת ההסרטה של חיל האוויר. צה"ל התיר לה להשתתף בתוכניות טלוויזיה ובפסטיגל. השתחררה לאחר שנה.

הנחיה

בעקבות הצלחתה בקרב בני הנוער ובמקביל למשחק ב"רמת אביב גימל", הפכה יעל בר זוהר גם לכוכבת ילדים. בין השנים 1996–1997 היא הנחתה יחד עם מיכאל הנגבי את התוכנית "טושטוש" בערוץ 2, שיועדה לבני נוער.
בשנת 1997 היא הצטרפה לצוות מנחי ערוץ הילדים והנחתה בערוץ עד 1999. בר זוהר הנחתה מספר פעמים את "טקס פרסי האופנה". בשנת 2004 הנחתה את התוכנית בערוץ 2 "תעביר את זה הלאה" ואת טקס מלכת היופי, בנוסף היא גם סיקרה את טקס האוסקר. ב-2006 הנחתה לצד אקי אבני את טקס "מירושלים הקדומה באהבה" לכבוד יום ירושלים, ובאותה השנה הנחתה את תחרות הקדם אירוויזיון לצד עדן הראל. ב-2006 השתתפה בתוכנית המציאות "פעם בחיים" ב-yes. במהלך 2007 שימשה כשופטת בתוכנית "הדבר הגדול הבא", לצד יהורם גאון ומוטי רייף, בערוץ 2 של רשת. בשנת 2014 השתתפה בתוכנית המציאות, "הצילו! אני לא יודע לבשל" ששודרה בערוץ 2 של קשת.
בנובמבר 2017 החלה להגיש בערוץ רשת 13 לצד קובי מחט ודנה פאן-לוזון את תוכנית הבוקר "העולם הבוקר - החיים הטובים", וב-27 בנובמבר באותה השנה, עברה להגיש באותו ערוץ עם קובי מחט את התוכנית "הערב". לאחר יותר ממאה תוכניות ולאחר עליית "האח הגדול" עברה להגיש באותו ערוץ עם קובי מחט את התוכנית "הדו"ח היומי" שעוסקת במעקב אחר ההתפתחויות בבית האח הגדול ואחר הבידור והתרבות בארץ ובעולם.

משחק

היא התפרסמה מגילום תפקידה של שרון לינוביץ באופרת הסבון "רמת אביב גימל". הופיעה במחזות הזמר "מרי לו" (הבימה 2004), "טרזן וג'יין" (2005) ו"היפה והחיה" (2006). ב-2001 שיחקה ב"שחר". בשנת 2005 שבה לשחק באופרות סבון, כאשר שיחקה בטלנובלה "טלנובלה בע"מ" בתפקיד דנה בלום. בפברואר 2008 לוהקה לתפקיד הראשי בטלנובלה "חשופים" בתפקיד מגישת החדשות גלי ארזי. ב-2010 כיכבה במחזמר "לילה לא שקט" המבוסס על שיריו של שלמה ארצי. ב-2011 הופיעה במופע ״מותק של פסטיבל״. ב-2013 הופיעה בתפקיד ראשי בסרט "בננות" בבימויו של איתן פוקס, בחנוכה באותה השנה היא גילמה את שלגייה בהצגה "שלגייה והצייד". בשנת 2015 הנחתה בר זוהר ביחד עם סנדרה רינגלר גרסה מחודשת של התוכנית "מהפך" בערוץ 2. באותה שנה הופיעה שוב ב״מותק של פסטיבל״. ב-2017 השתתפה בסדרת הפנטזיית-מתח לנוער "כדברא" בה גילמה את דמותה של לארה. באותה שנה החלה לשחק לצד בעלה גיא זו-ארץ בקומדיה הרומנטית "פעם בשנה". ב-2019 שיחקה בקומדיה "אול אין".

דוגמנות

בר זוהר החלה את דרכה בטלוויזיה בישראל בילדותה, בהופעות בתשדירי שירות לזהירות בדרכים ולחלב. פריצתה הגדולה החלה בשנת 1995 בגיל 15 כשהחלה להופיע בפרסומות שונות, ובהן פרסומת ליצרנית בגדי הים "פלפל".
משנת 2002 עד שנת 2005, הובילה את קמפיין האופנה של חברת "פוקס".
מ-2008 החלה להוביל את הקמפיין של חברת "ללין" עד שנת 2015.
בשנת 2018 נבחרה לפרזנטורית של חברת "מגנוליה".

מוזיקה ומחול

מגיל צעיר השתתפה בלהקת שבט הצופים בשכונת מגוריה, ומאוחר יותר בלהקת הנוער "השכנים של צ'יץ'" בין השנים 1991–1996. בשנת 1997 השתתפה בקלטת הילדים "רדיו גן", שהיוותה ברובה מחווה לשירי פסטיבלי שירי הילדים השונים, אולם בעקבות סכסוך משפטי עם חברת ההפקה של קלטת זו היא עזבה ולא השתתפה בהקלטות של השירים באולפן, ואת מקומה בהקלטות באולפן תפסה חני דינור. בר זוהר זכתה 3 פעמים בפסטיגל והופיעה בו 8 פעמים בשנים: 1996, 1998, 1999, 2000, 2003, 2005, 2009 ו-2012.

חיים אישיים

ב-2005 נישאה לשחקן והמנחה גיא זו-ארץ. השניים הורים לשלושה ומתגוררים ברמת השרון.